Το ζήτημα δεν είναι να φτιάξουμε έναν πολύ καλό νόμο αλλά να τον εφαρμόσουμε, επισημαίνει ο καθηγητής Πανεπιστημίου Παναγιώτης Μπεχράκης, επικεφαλής της Επιτροπής Ελέγχου, για τον αντικαπνιστικό νόμο.

Μιλώντας στην "Καθημερινή της Κυριακής", μάλιστα, προτείνει να παύεται από τη θέση του όποιος υπουργός γίνεται παραβάτης του αντικαπνιστικού νόμου. Όπως τονίζει, οι συνθήκες έχουν ωριμάσει και σημειώνει πως όταν ένας νεοεκλεγείς και με μεγάλη πλειοψηφία πρωθυπουργός δίνει σαφή προτεραιότητα στο θέμα και εκφράζει ισχυρή βούληση για την καθολική εφαρμογή του νόμου, δεν υπάρχει περίπτωση να βγει νικημένος.

Προσθέτει, ακόμη, ότι στους αμέσως επόμενους στόχους περιλαμβάνεται υπουργική απόφαση με επέκταση του νόμου της απαγόρευσης του καπνίσματος και στους ανοικτούς χώρους όπου βρίσκονται παιδιά, όπως παιδικές χαρές, πλατείες, ύπαιθριοι χώροι άθλησης και χώροι όπου γίνονται παιδικές εκδηλώσεις. "Δεν γίνεται τα παιδιά να βλέπουν τους γονείς ή τους συγγενείς τους να καπνίζουν και μάλιστα να πετούν κάτω τη γόπα", επισημαίνει.



